ג'יימס לוין

ביוגרפיה

לוין נולד במשפחה מוזיקלית: סבו מצד אמו היה חזן בבית כנסת, אביו היה כנר, שניצח על תזמורת ריקודים, ואמו הייתה שחקנית. הוא התחיל לנגן בפסנתר בשחר ילדותו. בגיל 10 הופיע לראשונה כסולן בנגינת הקונצ'רטו לפסנתר מס' 2 של מנדלסון, בקונצרט לנוער של התזמורת הסימפונית של סינסינטי.
לוין המשיך בלימודי מוזיקה אצל וולטר לוין, כנר ראשי ברביעיית לה סאל. בשנת 1956 קיבל שיעורי פסנתר אצל רודולף סרקין בבית הספר למוזיקה ופסטיבל מרלבורו בוורמונט. בשנת 1957 ב-1957 החל ללמוד בבית הספר למוזיקה באספן. בשנת 1961 התקבל לבית למוזיקה ג'וליארד בניו יורק ולמד ניצוח אצל ז'אן מורל. בשנת 1964 סיים את ג'וליארד והצטרף לפרויקט המנצחים האמריקאים שליד תזמורת בולטימור.
בשנים 1964-65 שימש לוין כמתלמד לגאורג סל בתזמורת קליבלנד ואחר כך כעוזר מנצח עד 1970. אותה שנה גם הופיע לראשונה כמנצח אורח עם תזמורת פילדלפיה במעון הקיץ שלה ב"רובין הוד דל" ובהמשכה עם האופרה הלאומית של וולס ועם האופרה של סן פרנסיסקו. הופעתו הראשונה עם המטרופוליטן אופרה הייתה ביוני 1971 בהפקת פסטיבל של "טוסקה"; הצלחתו הובילה להופעות נוספות ולמינויו כמנצח ראשי בשנת 1973; לאחר זאת היה המנהל הראשי של המטרופוליטן משנת 1975 עד מינויו למנהלה האמנותי (הראשון בתולדותיה) בשנת 1986. לוין עמד בקשר ממושך עם התזמורת הסימפונית של שיקגו ומשנת 1973 עד 1993 שימש כמנהל המוזיקלי של פסטיבל רוויניה. בשנת 1990, לבקשת רוי א. דיסני, ערך את המוזיקה וניצח על תזמורת שיקגו בפסקול הסרט "פנטזיה 2000", בהפקת אולפני וולט דיסני. הוא היה גם המנהל המוזיקלי של פסטיבל מאי בסינסינטי.
בניצוחו, נעשו התזמורת והמקהלה של המטרופוליטן אופרה לאחד ההרכבים האופראיים הטובים בעולם. לוין יזם סדרת קונצרטים קבועה לתזמורת (ולהרכבים קאמריים מתוכה) בקרנגי הול. עם מינויו לא מכבר למנהל כללי של המטרופוליטן, הדגיש פיטר גלב, שאפילו לאחר 35 שנים כמנהל מוזיקלי, תופעה חריגה בבתי האופרה החשובים בעולם, ג'יימס לוין מוזמן בשמחה להמשיך בניהול מוזיקלי של בית האופרה כל עוד ירצה בכך. החוזה הנוכחי שלו הוא עד עונת 2010/2011.
במטרופוליטן, ניצח לוין על הפקות חדשות רבות מספור של יצירות מאת מוצרט, ורדי, וגנר, ריכרד שטראוס, רוסיני, שנברג, סטרווינסקי, קורט וייל, קלוד דביסי, אלבן ברג וג'ורג' גרשווין. ליובל ה-25 להופעתו הראשונה במטרופוליטן, ניצח לוין על הצגת הבכורה העולמית של "גטסבי הגדול" מאת ג'ון הרביסון, לפי ספרו של סקוט פיצג'רלד, שהוזמנה במיוחד לציון האירוע. 
לוין לקח את המטרופוליטן אופרה למסעות הופעות רבים, הן בארצות הברית והן מחוצה לה. 
באוקטובר 2004 לקח לוין לידיו את הנהגת התזמורת הסימפונית של בוסטון כמנהל מוזיקלי ממשיך לסייג'י אוזאווה, ובכך היה לאמריקאי הראשון העומד בראש התזמורת הנכבדה ועתירת השנים הזאת. הוא חלק את זמנו בין ניו יורק לבוסטון. כך קרה שלראשונה בתולדות אמריקה, ניצב אותו אדם בראש בית האופרה המוביל והתזמורת הראשונה במעלה של ארצות הברית (באירופה ביצע הרברט פון קאראיין מהלך דומה בשנות ה-50, כאשר היה מנצח ראשי של הפילהרמונית של ברלין ומנהל האופרה של וינה).
החוזה של לוין עם תזמורת בוסטון מגביל את הופעות האורח שלו עם תזמורות אמריקאיות, אבל הוא מופיע בקביעות באירופה, עם הפילהרמונית של מינכן, הפילהרמונית של וינה, הפילהרמונית של ברלין ובפסטיבל ביירוית. לוין הוא גם אורח קבוע בתזמורת פילהרמוניה של לונדון והתזמורת הסקסונית הממלכתית של דרזדן. מאז 1975, הוא מנצח בקביעות גם בפסטיבל זלצבורג ובפסטיבל וורבייה השנתי שבשווייץ שהוא גם מנהלו המוזיקלי, מדי חודש יולי.
לוין ניגן בקביעות בהרכבי מוזיקה קאמרית וכמלווה ברסיטלים של לידר, אך מצבו הבריאותי המעורער מונע ממנו להמשיך בקריירה שלו כפסנתרן.
ב-1 במרץ 2006 אירעה ללוין תאונת נפילה על הבמה בעת התשואות לאחר קונצרט עם תזמורת בוסטון. הוא נפגע בכתפו הימנית, עבר ניתוח לתיקון הנזק וביטל את כל הופעות הניצוח שלו לשארית העונה. לאחר הפסקה, חזר אל דוכן המנצחים ב-7 ביולי 2006 בטנגלווד ובכוונתו לפתוח את עונת הקונצרטים הבאה של תזמורת בוסטון בסתיו 2006.
בשנת 2011 החמיר מצבו הבריאותי של לוין ובמשך קרוב לשנה היו סיכוייו לחזור לנצח נתונים בספק. במאי 2013 חזר לקונצרט ניסיון עם תזמורת המטרופוליטן בקרנגי הול, מכיסא גלגלים. הנהלת התזמורת לחצה על פיטר גלב להחליט על מעמדו של לוין בתקופת היעדרותו, ובינתיים תפס את מקומו פאביו לואיזי, שמונה למנצח ראשי; אך גלב לא הרפה ממאמציו להשיב את לוין למעמדו כמנהל המוזיקלי של תזמורת המטרופוליטן, ובאפריל 2014 חזר המנצח אל הדוכן, בעזרת שיפוע מיוחד שנבנה למענו. על אף הכחשות קודמות, מסתבר שלוין לוקה במחלת פרקינסון שאינה פרוגרסיבית, ומשום כך איננו שוקל בשלב זה חזרה אל הקריירה שלו כפסנתרן.
בדצמבר 2017 הקפיא המטרופוליטן את קשריו עם לוין. בהודעה רשמית שפרסמו מנהלי המטרופוליטן נאמר: "לוין לא יהיה מעורב בפעילויות של המטרופליטן, כולל קונצרטים שעליהם היה אמור לנצח השנה". מנהלי האופרה הודיעו עוד כי מינו את עורך הדין רוברט ג' קלירי להוביל את הבדיקה בנוגע לטענות על הטרדות מיניות מצד לוין, שהתקיימו לכאורה החל משנות ה-60 ועד לשנות ה-80. זאת בעקבות חשדות שהתפרסמו מוקדם יותר באותה שנה.